De Lille bly burgemeesterPatricia de Lille tydens haar inhuldigingstoespraak. Foto: Twitter Nadat die DA met ŉ oorgrote meerderheid in die stad gewen het, het DA-raadslede weer hul ondersteuning agter De Lille ingegooi, met ANC-raadslede wat vir hul burgemeesterskandidaat, Xolani Sotashe, gestem het. Sotashe het 56 stemme gekry teenoor 160 stemme vir De Lille. In haar inhuldigingstoespraak het De Lille ŉ paar woorde aan die lede in die opposisiebanke gerig. “ŉ Twee-derde meerderheid verg ŉ geloofwaardige opposisie om die magsgebruik en die hardkoppigheid van die meerderheidsparty te monitor. Daarom wil ek vandag ŉ beroep op die opposisie doen om konstruktief saam met die nuwe raad te werk,” het sy gesê. “Ons mag dalk politieke teenpole wees, maar ons hoef nie vyande te wees nie.” De Lille het ook teruggekyk na die uitslae van verlede week se munisipale verkiesing en gesê daar is ŉ duidelike verskuiwing in die manier waarop Suid-Afrikaners gestem het. “Die arrogansie van mag is na ŉ nuwe laagtepunt gebring deur die wil van die mense en dit is glorieryk. As ŉ nuwe regering moet ons probeer om hierdie nuwe wil te verstaan en daarop te reageer.” De Lille het die nasionale leierskap van die DA bedank en spesifiek die DA-leier, Mmusi Maimane, sy voorganger, Helen Zille en die stigtersleier van die party, Tony Leon, genoem. “Mmusi, jy het aan my gesê om ‘alles te vat’ met die stemme in die Wes-Kaap. Ons het amper, maar ons moes darem iets vir die opposisie los,” het sy geskerts. Sy het bygevoeg die stad sal voortgaan met sy programme om die armes in Kaapstad te help. “Ons sal voortgaan om 67% van ons begroting aan die armes te bestee. Ons sal steeds die wanbalanse van die verlede probeer regstel,” het sy gesê. Sotashe het op sy beurt gesê die ANC-raadslede sal konstruktief met die raad saamwerk, maar steeds seker maak hul stemme word gehoor. “Ons sal nie cowboys wees en straatgevegte kom doen nie. Ons is hier as demokrate en professionele lede van die ANC en ons sal seker maak die mense wat ons verkies het om hier te wees, ontvang dienste.”